Opdatering torsdag 9.55: Nordjyllands Politi fik 9.30 en opdatering fra sygehuset på hendes tilstand. Hun er fortsat i kritisk tilstand men stabil. En femårig pige er i kritisk tilstand, efter hun onsdag aften i familiens have i Aars har leget på en rutsjebane, hvor hun  i forbindelse med legen fik en snor viklet om halsen. - Pigen har leget i et legetårn, hvor der er en rutsjebane. Og på et håndtag på siden af rutsjebanen hænger der en snor, som hun på en eller anden måde får viklet om halsen. Da moren kommer ud i haven, hænger pigen livløs ned ad rutsjebanen med snoren om halsen, forklarer vagtchef ved Nordjyllands Politi Poul Fastergaard om den tragiske ulykke. Moren slog straks alarm. Derefter blev ambulance, lægehelikopter og politi sendt til stedet. Vagtchefen fortæller, at pigen ikke var ved bevidsthed, men at det lykkedes redningsfolkene at få gang i hendes vejrtrækning. Pigen blev kørt med eskorte til Aalborg Universitetshospital. Pigen legede alene i haven, og politiet skal nu til at undersøge de nærmere omstændigheder ved ulykken.

Opsummering:
En femårig pige i Aars fik en snor om halsen i forbindelse med leg på en rutsjebane i familiens have. Hun blev kørt med eskorte til Aalborg Universitetshospital.